RESOLUCIÓN do 4 de xullo de 2012, da Dirección Xeral de Formación e Colocación, pola que se habilitan os/as asesores/as e avaliadores/as de diferentes cualificacións profesionais.
Consellería de Traballo e Benestar — III. Outras disposicións — 16/07/2012

A Lei orgánica 5/2002, do 19 de xuño, das cualificacións e da formación profesional establece, como un dos fins do Sistema Nacional das Cualificacións e Formación Profesional, a avaliación e acreditación da competencia profesional, calquera que fose a súa vía da adquisición e o artigo 4 establece que un dos instrumentos para a acreditación é o procedemento de recoñecemento, avaliación, acreditación e rexistro das cualificacións profesionais.
O Real decreto 1224/2009, do 17 de xullo, de recoñecemento das competencias profesionais adquiridas pola experiencia laboral, recolle o establecido na Lei orgánica 5/2002, determinando os requisitos para a avaliación e acreditación das competencias profesionais adquiridas polas persoas a través da experiencia laboral e as vías non formais de formación, así como os efectos desa avaliación e acreditación de competencias.
Nos artigos 22.1 e 22.3 do Real decreto 1224/2009 disponse que as administracións responsables do procedemento de avaliación e acreditación de competencias profesionais, habilitarán os asesores/as e avaliadores/as necesarios para o desenvolvemento do procedemento e manterán un rexistro destes, que deberán cumprir, en todo caso, os requisitos establecidos no artigo 25 deste real decreto.
O Decreto 109/2012, do 22 de marzo, polo que se establece a estrutura orgánica da Consellería de Traballo e Benestar, atribúe á Dirección Xeral de Formación e Colocación as competencias para o desenvolvemento do recoñecemento das competencias profesionais. Así mesmo, o artigo 2 do Decreto 93/1999, do 8 de abril, polo que se crea o Instituto Galego das Cualificacións e os acordos asinados na Mesa Xeral do Diálogo Social en Galicia o 30 de xuño de 2010, determinan que este será o órgano técnico encargado de levar a cabo a xestión e as accións adecuadas co fin de desenvolver e executar o procedemento de recoñecemento das competencias profesionais adquiridas por experiencia laboral.
Mediante as resolucións do 23 de novembro de 2011 (DOG do 30 de novembro) e do 15 de marzo de 2012 (DOG do 26 de marzo), a Dirección Xeral de Formación e Colocación realizou convocatorias públicas do procedemento de recoñecemento das competencias profesionais adquiridas a través da experiencia laboral, na Comunidade Autónoma de Galicia, en determinadas unidades de competencia do Catálogo Nacional das Cualificacións Profesionais.
Nestas mesmas resolucións, na base décimo segunda disponse que a Dirección Xeral de Formación e Colocación nomeará os asesores ou asesoras necesarios para o desenvolvemento desta fase do procedemento, que se seleccionarán entre o persoal técnico habilitado como asesor/a, segundo o establecido no artigo 25 do Real decreto 1224/2009. Tamén se establece que a Dirección Xeral de Formación e Colocación nomeará polo menos unha comisión de avaliación por cada cualificación profesional convocada e que todos os membros da comisión terán que dispor da habilitación como avaliadores/as.
Para dar cumprimento ao anterior, a Dirección Xeral de Formación e Colocación impartiu cursos de formación específica para obter a habilitación para exercer as funcións de asesoramento ou avaliación de unidades de competencia de distintas cualificacións profesionais, nos procedementos de recoñecemento das competencias profesionais adquiridas por experiencia laboral. O contido dos cursos ten como referente o establecido nos anexos IV e V do Real decreto 1224/2009, do 17 de xullo.
Conforme todo o anterior, a Dirección Xeral de Formación e Colocación resolve habilitar como asesores/as e avaliadores/as das cualificacións de Atención sociosanitaria a persoas no domicilio, Atención sociosanitaria a persoas dependentes en institucións sociais, Operacións básicas de restaurante e bar, Confección e mantemento de artes e aparellos, Fabricación e montaxe de instalación de tubaxe industrial e Cubertas inclinadas ás persoas que figuran no anexo I, conforme os requisitos establecidos no artigo 25 do Real decreto 1224/2009, quedando incluídos no correspondente rexistro.
Todos os asesores/as e avaliadores/as relacionados no anexo I desta resolución serán incorporados ao Rexistro Estatal de asesores/as e avaliadores/as habilitados para levar a cabo o procedemento regulado no Real decreto 1224/2009, do 17 de xullo, de recoñecemento das competencias profesionais adquiridas pola experiencia laboral.
Santiago de Compostela, 4 de xullo de 2012